b'\n_START_ARTICLE_\nJeppe Juhl\n_START_SECTION_\nBaggrund\n_START_PARAGRAPH_\nJeppe Juhl er s\xc3\xb8n af journalist Bent Juhl (1921-2009) og Gitte Cholewa Juhl (1934-2006) og \xc3\xa9n\xc3\xa6gget tvillingebror til tv-producenten Jacob Cholewa Juhl. Juhl er erkl\xc3\xa6ret ateist, men identificerer sig som j\xc3\xb8disk efter sin mor, hvis familie var blandt de danske j\xc3\xb8der, der blev deporteret til Theresienstadt under 2. verdenskrig.\n_START_SECTION_\nKarriere\n_START_PARAGRAPH_\nJeppe Juhl startede som journalist p\xc3\xa5 Ekstra Bladet i 1986, og han fik i 1989 dansk journalistiks fornemste pris, Cavlingprisen, sammen med Anders-Peter Mathiasen. De to journalister afd\xc3\xa6kkede i Ekstra Bladet en lang r\xc3\xa6kke misforhold i Stadsarkitektens Direktorat under K\xc3\xb8benhavns Kommune. _NEWLINE_Jeppe Juhl var id\xc3\xa9mand, redakt\xc3\xb8r og producent p\xc3\xa5 de seks f\xc3\xb8rste Robinson-ekspeditioner, der blev produceret af tv-produktionsselskabet Strix, hvor han var programchef; de blev vist p\xc3\xa5 TV3 i perioden 1998-2003. I perioden fra 1998 til 2013 var han producent, redakt\xc3\xb8r og udvikler p\xc3\xa5 en r\xc3\xa6kke danske realityproduktioner. _NEWLINE_Fra 2004 til 2007 var Jeppe Juhl executive producent p\xc3\xa5 tv-kanalen SBS (nu Discovery), hvor han mest gjorde sig bem\xc3\xa6rket ved tre seer-fiaskoer: Strandvejsvillaen, Hyret eller Fyret (\xe2\x80\x9dThe Apprentice\xe2\x80\x9d) og gambling-reality-showet \xe2\x80\x9dViva Las Vegas\xe2\x80\x9d, som han selv havde udviklet. Han producerede ogs\xc3\xa5 tre pokershows med sig selv og tvillingebrodren Jacob Juhl som v\xc3\xa6rter.\n_START_SECTION_\nPokerspiller\n_START_PARAGRAPH_\nJeppe Juhl har i perioder af sit liv levet som professionel spiller i udlandet med speciale i backgammon og poker. _NEWLINE_Efter et ophold som kreativ direkt\xc3\xb8r for Strix i Stockholm rejste Jeppe Juhl til Malta i 2008 og startede et internet-pokersite ved navn High Pulse. Han forlod High Pulse i 2010 og producerede sidenhen tv-showet \xe2\x80\x9dTotal Blackout\xe2\x80\x9d for produktionsselskabet BLU (Freemantle Denmark) til Kanal 5 i Danmark og Sverige. I 2012 og 2013 var han executive producer p\xc3\xa5 Big Brother for Kanal 5.\n_START_SECTION_\nNewspeek og 24NYT\n_START_PARAGRAPH_\nI efter\xc3\xa5ret 2015, efter et kort ophold p\xc3\xa5 Radio24Syv, startede Juhl det selverkl\xc3\xa6rede borgerlige blogmedie NewSpeek Networks. Form\xc3\xa5let med sitet var "at bidrage med indl\xc3\xa6g, de etablerede medier ikke bringer". Sitet er omdiskuteret. Det er ikke tilmeldt Pressen\xc3\xa6vnet og har if\xc3\xb8lge Berlingske i  2017 et "ry for at ytre subjektive, ofte islamkritiske, holdninger og for at fordreje kilders citater for at styrke en bestemt vinkel". Et ekspertpanel fra de danske journalistuddannelser konkluderede i Politiken i 2018, at Newspeek var et eksempel p\xc3\xa5 et s\xc3\xa5kaldt junkmedie, der spredte misinformation og vildledende oplysninger p\xc3\xa5 nettet. If\xc3\xb8lge Newspeeks hjemmeside var mediets v\xc3\xa6rter "p\xc3\xa5virket af deres personlige holdninger og pakker ikke tingene ind i falsk neutralitet og forloren balance"._NEWLINE_Juhl stiftede i 2017 et nyt internetmedie, 24Nyt.dk, som han karakteriserede som en del af "en n\xc3\xb8dvendig medierevolution". Mediet blev allerede kort efter sin start beskyldt for at udbrede falske nyheder, udokumenterede p\xc3\xa5stande og for at v\xc3\xa6re h\xc3\xb8jrepopulistisk, og blev ligeledes udpeget som et junkmedie af ekspertpanelet fra journalistuddannelserne i 2018. _NEWLINE_25. marts 2017 modtog Jeppe Juhl den indvandringskritiske forening Dansk Kulturs kulturpris for sit arbejde gennem medierne NewSpeek og 24Nyt._NEWLINE_I april 2019 blev Juhl fyret fra 24Nyt efter en kritisk artikel i Berlingske Tidende, hvor flere forskere kritiserede mediet for med Jeppe Juhl som chefredakt\xc3\xb8r at have bragt en r\xc3\xa6kke vildledende og falske oplysninger i sine artikler. Da Jeppe Juhl i artiklen erkendte, at en artikel om en r\xc3\xa6kke moskebyggerier var b\xc3\xa5de "konspiratorisk og af ringe standard" og slet ikke burde have v\xc3\xa6ret bragt, blev Juhl fyret af 24Nyts ledelse for at have udtalt sig uden aftale med mediets ansvarshavende chefredakt\xc3\xb8r._NEWLINE_Efterf\xc3\xb8lgende blev 24Nyts Facebookgruppe lukket af Facebook efter flere artikler af Danmarks Radio, hvor 24Nyt af forskere og eksperter i digital manipulation, politisk kommunikation, journalistik og jura var blevet anklaget for vildledende og misvisende journalistik samt k\xc3\xb8b af likes for at give siden kunstig trov\xc3\xa6rdighed.\n_START_SECTION_\nPartipolitik\n_START_PARAGRAPH_\n7. marts 2017 meldte Pernille Vermund p\xc3\xa5 Facebook, at Juhl ville stille op som folketingskandidat for Nye Borgerlige.\n_START_SECTION_\nDeling af drabsvideo\n_START_PARAGRAPH_\nI maj 2019 blev Jeppe Juhl anholdt og sigtet efter \xc2\xa7264d for som ansvarlig redakt\xc3\xb8r p\xc3\xa5 Newspeek at have delt en drabsvideo fra Marokko. Juhl n\xc3\xa6gtede sig skyldig og udtalte, at han p\xc3\xa5 det tidspunkt ikke havde v\xc3\xa6ret ansvarlig for mediet Newspeek i to \xc3\xa5r.'